b'\n_START_ARTICLE_\nPitic\xc4\x83 galben\xc4\x83\n_START_PARAGRAPH_\nO stea de tipul G de pe secven\xc8\x9ba principal\xc4\x83 (tip G V / tip G cinci) \xc8\x99i cu luminozitatea de tip V este denumit\xc4\x83 \xc8\x99i stea pitic\xc4\x83 galben\xc4\x83. Aceste stele au cca. 0,8 \xe2\x80\x93 1,2 din masa solar\xc4\x83 \xc8\x99i o temperatur\xc4\x83 la suprafa\xc8\x9b\xc4\x83 \xc3\xaentre 5.300 \xc8\x99i 6.000 K. La fel ca alte stele de pe secven\xc8\x9ba principal\xc4\x83, steaua tip G V este \xc3\xaentr-un proces de conversie a hidrogenului \xc3\xaen heliu \xc3\xaen nucleul s\xc4\x83u solar (prin fuziune nuclear\xc4\x83). Soarele nostru este cel mai cunoscut (\xc8\x99i cel mai vizibil) exemplu de stea de tip G V. \xc3\x8en fiecare secund\xc4\x83, se ard aproximativ 600 milioane de tone de hidrogen \xc3\xaen heliu, rezult\xc3\xa2nd 4 milioane tone de materie \xc8\x99i energie. Alte stele de tip G V sunt Alpha Centauri A, Tau Ceti \xc8\x99i 51 Pegasi.\n_START_SECTION_\nCaracteristici\n_START_PARAGRAPH_\nPiticele galbene transform\xc4\x83 \xc3\xaen nucleul lor hidrogenul \xc3\xaen heliu, printr-un proces de fuziune nuclear\xc4\x83. Cuv\xc3\xa2ntul \xe2\x80\x9epitic\xc4\x83\xe2\x80\x9d, utilizat pentru desemnarea acestor stele, face referire la clasa lor de luminozitate  V._NEWLINE_Temperatura lor de suprafa\xc8\x9b\xc4\x83 este cuprins\xc4\x83 \xc3\xaentre aproximativ 5.000 \xc8\x99i 6.000\xc2\xb0C, iar culoarea lor galben viu, aproape alb. Durata vie\xc8\x9bii unei astfel de stele este de vreo 10 miliarde de ani. La sf\xc3\xa2r\xc8\x99itul vie\xc8\x9bii lor, aceste stele \xc3\xaencep s\xc4\x83 se m\xc4\x83reasc\xc4\x83 f\xc4\x83r\xc4\x83 m\xc4\x83sur\xc4\x83, pentru a deveni gigante ro\xc8\x99ii, cum este cazul stelei Alpha Tauri, de exemplu._NEWLINE_C\xc3\xa2nd se va \xc3\xaent\xc3\xa2mpla acest lucru Soarelui, el se ca extinde \xc8\x99i va \xc3\xaenghi\xc8\x9bi planetele Mercur, Venus \xc8\x99i P\xc4\x83m\xc3\xa2nt. Mai t\xc3\xa2rziu se va pr\xc4\x83bu\xc8\x99i pe el \xc3\xaensu\xc8\x99i, l\xc4\x83s\xc3\xa2nd \xc3\xaen urma lui o bun\xc4\x83 parte din gazele componente, pentru a forma o pitic\xc4\x83 alb\xc4\x83 \xc3\xaenconjurat\xc4\x83 de o nebuloas\xc4\x83 planetar\xc4\x83.\n_START_SECTION_\nPitice galbene remarcabile\n_START_PARAGRAPH_\nSoarele este exemplul cel mai cunoscut de pitic\xc4\x83 galben\xc4\x83. \xc3\x8en jur de  10\xc2\xa0% din stelele din Calea Lactee sunt pitice galbene._NEWLINE_Steaua Kepler-22 g\xc4\x83zduie\xc8\x99te Kepler-22b,  prima exoplanet\xc4\x83 descoperit\xc4\x83 orbit\xc3\xa2nd \xc3\xaen zona locuibil\xc4\x83 a stelei sale._NEWLINE_Printre cele mai notabile pitice galbene, se pot cita Alpha Centauri A, Tau Ceti, \xc8\x99i 51 Pegasi.'